РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

011 Број:06-2/120-22

20. септембар 2022. године

Београд

ЗАПИСНИК

ДРУГЕ. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 20. СЕПТЕМБРА 2022. ГОДИНЕ

Седница је почела у 11,00 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица, Мирослав Кондић, Светлана Милијић, Никола Радосављевић, Александра Томић, Тијана Давидовац, Душан Бајатовић, Мирослав Алексић, Ненад Митровић, Бојана Букумировић, Небојша Зеленовић, Војислав Вујић и Розалија Екрес

Седници су присуствовали заменици чланова Одбора: Светозар Вујичић и Хаџи Милорад Стошић.

Седници нису присуствовали чланови Одбора: Владимир Обрадовић и Верољуб Стевановић, као ни њихови заменици.

Седници је присуствовао народни посланик који није члан Одбора: Бошко Обрадовић.

Седници су присуствовали представници Народне банке Србије: др Јоргованка Табаковић, гувернер НБС, Жељко Јовић, вицегувернер, Ана Ивковић, вицегувернер, Драгана Станић, вицегувернер, др Небојша Савић, председник Савета гувернера, Никола Драгашевић, генерални директор Сектора за монетарне и девизне операције, Саво Јаковљевић, генерални директор Сектора за економска истраживања и статистику и Милан Трајковић, заменик генералног директора Сектора за економска истраживања и статистику.

На предлог председника, Одбор је већином гласова (14 гласова за, 1 уздржан) утврдио следећи

Д н е в н и р е д :

1. Разматрање Полугодишњег извештаја о монетарној политици (јануар-јун 2021), који је поднела Народна банка Србије (број 400-1694/21 од 30. септембра 2021. године);
2. Разматрање Годишњег извештаја о монетарној политици за 2021. годину, који је поднела Народна банка Србије (број 400-965/22 од 29. јуна 2022. године);
3. Разматрање Годишњег извештаја о пословању и резултатима рада за 2021. годину, који је поднела Народна банка Србије (број 400-966/22 од 29. јуна 2022. године);
4. Разматрање Годишњег извештаја о стабилности финансијског система за 2021. годину, који је поднела Народна банка Србије (број 400-967/22 од 29. јуна 2022. године);
5. Разматрање Извештаја о раду Савета гувернера Народне банке Србије за период 1. јануар – 30. јун 2021. године, који је поднео Савет гувернера Народне банке Србије (број 400-1694/21-1 од 27. октобра 2021. године);
6. Разматрање Извештаја о раду Савета гувернера Народне банке Србије за период од 1. јула до 31. децембра 2021. године, који је поднео Савет гувернера Народне банке Србије (број 400-1694/21-2 од 8. априла 2022.године);
7. Разматрање Финансијских извештаја Народне банке Србије за 2021. годину, са извештајем овлашћеног ревизора, који је поднео Савет гувернера Народне банке Србије (број 400-591/22 од 8. априла 2022. године);
8. Разматрање Програма монетарне политике Народне банке Србије у 2022. години, који је поднела Народна банка Србије (број 400-2294/21 од 10. децембра 2021. године);
9. Разматрање Финансијског плана Народне банке Србије за 2022. године, који је поднела Народна банка Србије (број 400-2487/21од 29. децембра 2021. године);
10. Разматрање Предлога одлуке о избору вицегувернера Народне банке Србије, који је поднела гувернер Народне банке Србије (број 119-1751/22 од 9. септембра 2022. године).

Пре преласка на рад по утврђеним тачкама дневног реда, Одбор је већином гласова (13 гласова за, 1 уздржан, 1 није гласао), без примедби, усвојио записник са 1. седнице Одбора.

Одбор је већином гласова (12 гласова за, 3 нису гласала) одлучио да, у складу са чланом 76. Пословника, обави: заједнички јединствени претрес, и то: први заједнички јединствени претрес о тач.1. и 2 дневног реда; други заједнички јединствени претрес о тач. 3. и 7 дневног реда; трећи заједнички јединствени претрес о тач. 4. и 8 дневног реда и четврти заједнички јединствени претрес о тач. 5. и 6 дневног реда, с тим што ће се о свакој тачки дневног реда Одбор изјашњавати појединачно.

Известилац по свим тачкама првог, другог и трећег заједничког јединственог претреса, као и о тач. 9. и 10. утврђеног дневног реда била је гувернер Народне банке Србије Јоргованка Табаковић.

1. **Заједнички јединствени претрес - тач. 1. и 2. дневног реда**

Гувернер Народне банке Србије Јоргованка Табаковић представила је полугодишњи и годишњи извештај о монетарној политици у 2021. години који Народна банка Србије, у складу са законом, подноси Народној скупштини, уз образложење свих фактора који су утицали на спровођење те политике. Наведени извештаји садрже податке и анализе о стратегији монетарне политике, макроекономским кретањима (међународно окружење и домаћи макроекономски услови, платнобилансна кретања, међународна инвестициона позиција земље, кретање цена, зараде и запосленост, као и о други макроекономски показатељи), о утврђеној и спроведеној монетарној политици, примењеним инструментима и мерама монетарне политике, као и о планираној монетарној политици (Додатак 1. Програм монетарне политике Народне банке Србије у 2022. години и Додатак 2. Меморандум Народне банке Србије о циљаним стопама инфлације до 2024. године). У резимеу извештаја и у уводном излагању гувернера Народне банке Јоргованке Табаковић наведено је да су макроекономска кретања у међународном окружењу у Србији у 2021. години била под знатним утицајем ефеката пандемије вируса ковид 19, раста цена енергената и хране на светском тржишту и геополитичких тензија услед избијања кризе у Украјини; дошло је до повећања референтне каматне стопе код већег броја централних банака, тако да је и Народна банка Србије крајем године повећала висину референтне каматне стопе на 0,5 одсто са 0,11 одсто (колико је она износила током године); на крају године укупна инфлација износила је 7,9 одсто међугодишње, с тим да је очување нижег нивоа базне инфлације од 3,5 одсто допринело релативној стабилности девизног курса; реални раст БДП-а порастао је за 7,4 одсто у односу на 2020. годину, док је прилив СДИ износио је 3,9 милијарди евра. Учешће дефицита опште државе у бруто домаћем производу износило је 4,1 одсто. Главни приоритети монетарне политике и у наредним годинама, на првом месту су: обезбеђивање ценовне и финансијске стабилности у средњем року, раст привредне запослености, даљи раст извозног сектора и стварање услова за повољни инвестициони амбијент.

После представљања наведених извештаја из тач. 1. и 2. усвојеног дневног реда, са овлашћеним известиоцем гувернером Народне банке Србије Јоргованком Табаковић о узроцима инфлационих кретања, висини јавног дуга, расту бруто друштвеног производа, инструментима монетарне и фискалне стратегије разговарали су чланови Одбора: Мирослав Алексић, Александра Томић, Ненад Митровић, Верољуб Арсић, Никола Радосављевић, Небојша Зеленовић, Душан Бајатовић, као и народни посланик који није члан Одбора Бошко Обрадовић, чија су излагања тонски снимана.

1. тачка дневног реда – гласање

Одбор је већином гласова (11 гласова за, 1 глас против, 1 глас уздржан, 1 није гласао) одлучио:

Одбор за финансије, републички буџет и контролу трошења јавних средстава, на основу члана 55. Пословника Народне скупштине („Службени гласник РС“, број 20/12 - пречишћен текст), а у вези са чланом 71. став 3. Закона о Народној банци Србије („Службени гласник РС“, бр. 72/03, 55/04, 85/05 – др.закон, 44/10, 76/12, 106/12, 14/15, 40/15 – УС и 44/18), на 2. седници одржаној 20. септембра 2022. године, размотрио је и прихватио Полугодишњи извештај о монетарној политици за период (јануар – јун 2021. године), који је Народна банка Србије доставила Народној скупштини.

1. тачка дневног реда – гласање

Одбор је већином гласова (11 гласова за, 1 глас против, 1 глас уздржан, 1 није гласао) одлучио:

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 71. ст. 2. и 4. Закона о Народној банци Србије („Службени гласник РС, бр. 72/03, 55/04, 85/05 – др.закон, 44/10, 76/12, 106/12, 14/15, 40/15 – УС и 44/18), на 2. седници одржаној 20. септембра 2022. године, размотрио и прихватио Годишњи извештај о монетарној политици за 2021. годину, који је Народна банка Србије доставила Народној скупштини.

1. **Заједнички јединствени претрес – тач. 3. и 7. дневног реда**

Годишњи извештај о пословању и резултатима рада Народне банке Србије за 2021. годину садржи податке о остварењу циљева и обављању функције Народне банке Србије, и то функција које се односе на монетарну и девизну политику, управљање девизним резервама, мере и активности ради очувања и јачања стабилности финансијског система, контролу банака, контролу обављања делатности осигурања, односно надзора над том делатношћу, надзор над обављањем делатности друштава за управљање добровољним пензијским фондовима, надзор над обављањем послова лизинга, надзор над пружањем платних услуга и издавањем електронског новца, издавање новчаница и кованог новца и управљање токовима готовине, као и платни систем. Извештај садржи и финансијске извештаје о пословању Народне банке Србије, у којима су исказани приходи и расходи на најважнијим позицијама, као и имовина, обавезе и капитал, затим податке о институционалном оквиру и законодавно – правној активности, о међународној сарадњи, заштити корисника финансијских услуга, платним картицама, интерној ревизији и информационим технологијама, о унутрашњој организацији и људским ресурсима, раду филијала и другим текућим активностима. У односу на централне банке упоредивих земаља Народна банка Србије је у мањој мери заоштравала монетарне услове; очувана је релативна стабилност курса динара, бруто девизне резерве повећане су на 16,5 милијарди евра, а златне резерве повећане су на 37,2 тоне. Народна банка Србије је у 2021. години додатно ојачала финансијску стабилност о чему сведочи очуван квалитет активе банкарског сектора и после примене монетарних и фискалних подстицаја.

У Извештају о финансијском резултату, Народна банка Србије за 2021. годину исказала је добитак у износу од 55,5 милијарди динара. Укупна актива увећана је за 18,26%, с напоменом да НБС није профитна институција већ институција која мора да обезбеди остваривање законом постављених циљева ценовне и финансијске стабилности на одржив начин, уз што мање трошкове за економске субјекте.

У дискусији поводом наведених извештаја учествовали су чланови Одбора: Александра Томић, Небојша Зеленовић, Верољуб Арсић, Душан Бајатовић и народни посланик који није члан Одбора Бошко Обрадовић, чија су излагања тонски снимана.

1. тачка дневног реда – гласање

Одбор је већином гласова (11 гласова за, 1 глас против, 1 глас уздржан, 1 није гласао) одлучио:

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 71. ст. 2. и 4. Закона о Народној банци Србије („Службени гласник РС, бр. 72/03, 55/04, 85/05 – др.закон, 44/10, 76/12, 106/12, 14/15, 40/15 – УС и 44/18), на 2. седници одржаној 20. септембра 2022. године, размотрио и прихватио Годишњи извештај о пословању и резултатима рада за 2021. годину, који је Народна банка Србије доставила Народној скупштини.

1. тачка дневног реда – гласање

Одбор је већином гласова (11 гласова за, 1 глас против, 1 глас уздржан, 1 није гласао) одлучио:

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 79. став 2. Закона о Народној банци Србије („Службени гласник РС, бр. 72/03, 55/04, 85/05 – др.закон, 44/10, 76/12, 106/12, 14/15, 40/15 – УС и 44/18), на 2. седници одржаној 20. септембра 2022. године, размотрио и прихватио Финансијске извештаје Народне банке Србије за 2021. годину, са извештајем овлашћeног ревизора, које је Савет гувернера Народне банке Србије доставиo Народној скупштини.

1. **Заједнички јединствени претрес – тач. 4. и 8. дневног реда**

У Годишњем извештају о стабилности финансијског система за 2021. годину, који има за циљ информисање јавности о стању и ризицима у финансијском сектору, као и правовремено указивање на потенцијалне ризике, наведено је да је Република Србија очувала и ојачала макроекономску стабилност, те да су мерама економске политике умањене негативне последице пандемије и геополитичких тензија. Банкарски систем остао је отпоран, уз очувану стабилност и ликвидност, као и висок ниво капитализације. Као главни циљеви у Програму монетарне политике Народне банке Србије у 2022. години означени су: очување стабилности финансијског система и одрживи економски раст, координација монетарне и фискалне политике са структурним политикама; политика обавезне резерве, као и девизне резерве ради стабилности банкарског сектора и отпорности домаће економије; референтна каматна стопа као основни инструмент монетарне политике; режим руковођено пливајућег девизног курса ради ублажавања осцилација курса динара према евру и развој домаћег финансијског тржишта, дигиталних услуга и безготовинских плаћања.

У дискусији поводом наведених докумената учествовали су народни посланик који није члан Одбора Бошко Обрадовић и Небојша Савић, председник Савета гувернера НБС, чија су излагања тонски снимана.

1. тачка дневног реда – гласање

Одбор је већином гласова (10 гласова за, 1 глас уздржан, 1 није гласао) одлучио:

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 71. ст. 2. и 4. Закона о Народној банци Србије („Службени гласник РС, бр. 72/03, 55/04, 85/05 – др.закон, 44/10, 76/12, 106/12, 14/15, 40/15 – УС и 44/18), на 2. седници одржаној 20. септембра 2022. године, размотрио и прихватио Годишњи извештај о стабилности финансијског система за 2021. годину, који је Народна банка Србије доставила Народној скупштини.

1. тачка дневног реда – гласање

Одбор је већином гласова (10 гласова за, 1 глас уздржан, 1 није гласао) одлучио:

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 71. став 1. Закона о Народној банци Србије („Службени гласник РС, бр. 72/03, 55/04, 85/05 – др.закон, 44/10, 76/12, 106/12, 14/15, 40/15 – УС и 44/18), на 2. седници одржаној 20. септембра 2022. године, размотрио и прихватио Програм монетарне политике Народне банке Србије у 2022. години, који је Народнa банке Србије доставила Народној скупштини.

1. **Заједнички јединствени претрес – тач. 5. и 6. дневног реда**

Извештаје о раду Савета гувернера представио је Небојша Савић, председник Савета гувернера Народне банке Србије. У складу са законом и другим актима, Савет гувернера, на предлог Извршног одбора, доноси стратегију развоја Народне банке, стратегију управљања девизним резервама и утврђује режим курса динара. Савет гувернера, такође, доноси финансијски план Народне банке, усваја годишње финансијске извештаје, врши надзор над системом финансијског извештавања, управљања ризицима, унутрашње контроле, интерне и екстерне ревизије. Улога Савета гувернера усмерена је на очување кредибилитета Народне банке Србије у остваривању циљева, обављању њених функција и обезбеђивању независности и самосталности Народне банке Србије зајемчених Уставом Републике Србије.

У дискусији поводом наведених докумената учествовали су члан Одбора Душан Бајатовић и народни посланик који није члан Одбора Бошко Обрадовић, чија су излагања тонски снимана.

5. тачка дневног реда – гласање

На основу члана 55. Пословника Народне Скупштине, Одбор је већином гласова (11 гласова за, 1 није гласао) одлучио да поднесе:

ИЗВЕШТАЈ

Одбор за финансије, републички буџет и контролу трошења јавних средстава размотрио је и прихватио Извештај о раду Савета гувернера Народне банке Србије за период 1. јануара - 30. јуна 2021. године који је Савет гувернера Народне банке Србије поднео Народној скупштини на основу члана 23. став 2. Закона о Народној банци Србије („Службени гласник РС“, бр. 72/03, 55/04, 85/05 – др. закон, 44/10, 76/12, 106/12, 14/15, 40/15 - одлука УС и 44/18).

За известиоца Одбора на седници Народне скупштине одређен је Верољуб Арсић, председник Одбора.

6.тачка дневног реда – гласање

На основу члана 55. Пословника Народне Скупштине, Одбор је већином гласова (11 гласова за, 1 није гласао) одлучио да поднесе:

ИЗВЕШТАЈ

Одбор за финансије, републички буџет и контролу трошења јавних средстава размотрио је и прихватио Извештај о раду Савета гувернера Народне банке Србије за период 1. јул - 31. децембар 2021. године који је Савет гувернера Народне банке Србије поднео Народној скупштини на основу члана 23. став 2. Закона о Народној банци Србије („Службени гласник РС“, бр. 72/03, 55/04, 85/05 – др. закон, 44/10, 76/12, 106/12, 14/15, 40/15 - одлука УС и 44/18).

За известиоца Одбора на седници Народне скупштине одређен је Верољуб Арсић, председник Одбора.

**9. тачка дневног реда:**

Народна банка Србије је 28. децембра 2021. године усвојила Финансијски план Народне банке Србије за 2022. години и, у складу са законом, доставила га је Народној скупштини Републике Србије ради информисања. Финансијским планом утврђени су планирани оперативни приходи и расходи Народне банке Србије које остварује према чл. 75. и 76. Закона. Финансијским планом пројектован је добитак из оперативног пословања у висини од 0,8 милијарди динара, као резултат разлике више планираних укупних прихода у односу на мање планиране укупне расходе.

Одбор је већином гласова (10 гласова за, 1 против, 1 уздржан) одлучио:

Одбор за финансије, републички буџет и контролу трошења јавних средстава је, на основу члана 55. Пословника Народне скупштине („Службени гласник РС, број 20/12 - Пречишћен текст), а у вези са чланом 74. Закона о Народној банци Србије („Службени гласник РС, бр. 72/03, 55/04, 85/05 – др.закон, 44/10, 76/12, 106/12, 14/15, 40/15 – УС и 44/18), на 2. седници одржаној 20. септембра 2022. године, размотрио и прихватио Финансијски план Народне банке Србије за 2022. годину, који је Народна банка Србије доставила Народној скупштини.

**10. тачка дневног реда:**

Гувернер Народне банке Јоргованка Табаковић предложила је Народној скупштини Републике Србије кандидате за избор два вицегувернера Народне банке Србије, и то: Драгану Станић, којој 25. септембра ове године истиче мандат од четири године на који је изабрана- са новим мандатом од шест година и Николу Драгашевића, који се по први пут бира на период од шест година. Предложени кандидати за вицегувернере доказали су се својим радом као добри стручњаци у областима економије, финансија и банкарства.

У дискусији поводом наведених докумената учествовли су члан Одбора Ненад Митровић и народни посланик који није члан Одбора Бошко Обрадовић, чија су излагања тонски снимана.

На основу члана 55. Пословника Народне скупштине, Одбор је једногласно (11 гласова за) одлучио да поднесе:

И З В Е Ш Т А Ј

Одбор за финансије, републички буџет и контролу трошења јавних средстава размотрио је Предлог одлуке о избору вицегувернера Народне банке Србије, који је поднела гувернер Народне банке Србије на основу чл. 21. и 26. Закона о Народној банци Србије („Службени гласник РС“, бр. 72/2003, 55/2004, 85/2005 - др. закон, 44/2010, 76/2012, 106/2012, 14/2015, 40/2015 – одлука УС и 44/2018), и одлучио да предложи Народној скупштини да прихвати Предлог одлуке о избору вицегувернера Народне банке Србије.

За известиоца Одбора на седници Народне скупштине одређен је Верољуб Арсић, председник Одбора.

Седница је завршена у 16,15 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић Верољуб Арсић